แบงก์โน้ตส์
ดี เด่น ดัง
2 ก.ย. 2554

ดี เด่น ดัง
ตะๆ แต่มแต๋ม ปีหนึ่งมีครั้งเดียว สำนักงานคณะกรรมการนโยบายรัฐวิสาหกิจ (สคร.) ประกาศผลรางวัลรัฐวิสาหกิจดีเด่นประจำปี 2554 เรียกขานกันว่าสุดยอดฝีมือของรัฐวิสาหกิจ
ปรากฏว่า บริษัท ปตท. และธนาคารออมสิน คว้ารางวัลรัฐวิสาหกิจยอดเยี่ยมไป เย้...




แต่ในส่วนของธนาคารออมสินนั้น เลอศักดิ์ จุลเทศ ผู้อำนวยการธนาคารออมสิน ได้รับรางวัลผู้นำองค์กรดีเด่นไปอีก 1 รางวัล 
ส่วนรางวัลคณะกรรมการรัฐวิสาหกิจดีเด่นเป็นของ ธนาคารกรุงไทย และการประปานครหลวง
รางวัลการบริหารจัดการองค์กรดีเด่นเป็นของ การไฟฟ้านครหลวง การประปานครหลวง การไฟฟ้าฝ่ายผลิตแห่งประเทศไทย และธนาคารกรุงไทย
รางวัลพัฒนาองค์กรดีเด่นเป็นของ บริษัท การบินไทย และบริษัท อสมท
ขณะที่รางวัลการเปิดเผยข้อมูลดีเด่นเป็นของ การประปานครหลวง การนิคมอุตสาหกรรมแห่งประเทศไทย และการไฟฟ้าส่วนภูมิภาค 
รางวัลการดำเนินงานเพื่อสังคมและสิ่งแวดล้อมดีเด่นเป็นของ การไฟฟ้าส่วนภูมิภาค
สุดท้าย รางวัลนวัตกรรมดีเด่นเป็นของ บริษัท ปตท. การไฟฟ้าฝ่ายผลิตแห่งประเทศไทย และบริษัท ทีโอที
ธีระชัย ภูวนาถนรานุบาล รมว.คลัง ที่ไปมอบรางวัล เห็นประสิทธิภาพปุ๊บ คุยลั่นเลยว่ารัฐวิสาหกิจไทยทั้ง 54 แห่ง มีทรัพย์สิน 9.2 ล้านล้านบาท คิดเป็น 85% ของผลิตภัณฑ์มวลรวมภายในประเทศ มีผลการดำเนินงาน มีรายได้รวม 3.6 ล้านล้านบาท มีกำไรสุทธิ 2.29 แสนล้านบาท ปีนี้น่าจะนำส่งรายได้เข้าคลัง 9 หมื่นล้านบาทได้เนอะ...